Хабзэмрэ фIымрэ хуаущий
Урысей МВД-м Налшык къалэмкIэ и управленэм и лэжьакIуэхэм Гимназие №14-м и школакIуэхэмрэ дин, жылагъуэ зэгухьэныгъэхэм я лIыкIуэхэмрэ я зэIущIэ ирагъэкIуэкIащ. Ар теухуат щIалэгъуалэм я деж экстремизмэм зыщиубгъуныр къызэпыудыным, лъэпкъ, дин зэпэщIэувэныгъэхэр зи щIалэгъуэхэм, ныбжьыщIэхэм я зэхуаку къыдэхъуэным ебэныным.
ЗэIущIэм хэтащ КъБР-м и муфтийм щIалэгъуалэм ядэлэжьэнымкIэ и къуэдзэ Сыжажэ Алим, Налшык къалэмкIэ УМВД-м и деж щыIэ Жылагъуэ советым и тхьэмадэ Тхьэзэплъ Хьэсэн, КъБР-мкIэ МВД-м и лIыкIуэхэр.
Сыжажэ Алим ислъам диным и унэтIыныгъэ, купщIэ нэхъыщхьэхэм зэпкърыхауэ къызэхуэсахэр щыгъуазэ ищIащ. Апхуэдэуи ар къытеувыIащ дин зэхьэкIар къэзыгъэлъагъуэ щытыкIэхэм. Абы ныбжьыщIэхэр нэхъыфIым хуэпабгъэу, зыр адрейм имыгъэпуду, нэхъыжьым пщIэ хуащIу, нэхъыщIэхэм къащхьэщыжу псэуну къыхуриджащ.
Хабзэм теухуауэ къэпсэлъащ Урысей МВД-м Налшык къалэмкIэ и управленэм балигъ мыхъуахэм я IуэхухэмкIэ и инспектор полицэм и капитан Уэщхъун Жаннэ. ШколакIуэхэр а псалъэмакъым жыджэру къыхыхьащ, упщIэхэр иратащ езыхэм я Iуэху еплъыкIэхэри жаIащ.
— Ныбжьэгъухэр, цIыхугъэхэр къыщыхэфхкIэ набдзэгубдзаплъэу фыщыт, дэтхэнэ зы лъэбакъуэми япэщIыкIэ фIыуэ фегупсыс. Дэ дыхуейщ ди жылагъуэм хуэфащэ цIыху нэс къыфхэкIыну, зэрыщыту ди Хэкум и цIэр фIыкIэ вгъэIуну. ФэркIэ дыгушхуэну дыхуейщ! — захуигъэзащ школакIуэ ныбжьыщIэхэм Урысей МВД-м Налшык къалэмкIэ и управленэм къэлъыхъуэныгъэ лэжьыгъэмкIэ и къудамэм и унафэщI полицэм и капитан Захаровэ Аннэ.
УАРДЭ Жантинэ.
